12-jarige sterf in vuurwerke-ongeluk(Foto: Polisie/Nederland via politie.nl) ŉ 12-jarige kind is Vrydag dood en ŉ ander ernstig beseer tydens ŉ vuurwerke-ongeluk in Nederland, ondanks ŉ landswye verbod op vuurwerke om die Nuwejaar te vier. Die voorval het in die klein oostelike dorp van Haaksbergen naby die grens met Duitsland plaasgevind. Kinders het glo gekyk hoe ŉ volwassene vuurwerke met ŉ tuisgemaakte toestel laat afgaan. “ŉ 12-jarige seun het tydens die voorval gesterf. ŉ 11-jarige seun is na ŉ hospitaal geneem,” het die plaaslike polisie gesê. “Die kinders het nie self die vuurwerk laat afgaan nie.” Die kinders het staan en kyk hoe die man die vuurwerke met ŉ “klaphamer” laat afgaan, het die NOS-staatsuitsaaier berig. Die toestel is bloot ŉ groter weergawe van ŉ knalpistool waar ŉ hamer ŉ aambeeld tref wat met ontvlambare poeier gevul is en ŉ groot knal veroorsaak. Een man is in hegtenis geneem. Nederland het voor die Covid-19-pandemie gewoonlik baie geld aan vuurwerke spandeer in ŉ vuurwerk-manie wat sommige strate in die stad byna in slagvelde omskep het. Die praktyk is egter vir ŉ tweede agtereenvolgende jaar verbied. Hugo de Jonge, minister van gesondheid, het gesê vuurwerkverwante beserings plaas te veel druk op gesondheidsorgwerkers wat reeds sukkel met die koronavirus-pandemie. Ondanks die verbod kon harde knalle egter gereeld gehoor word in die oploop tot middernag. Die polisie het ook op ŉ groot hoeveelheid onwettige vuurwerke beslag gelê.